**Κόνιτσα 18/09/2020**

**ΔΕΛΤΙΟ ΤΥΠΟΥ**

Σύσκεψη για το θέμα της υδροδότησης στην Κοινότητα Αγίας Βαρβάρας Κόνιτσας.

Την Πέμπτη 17-9-2020 έλαβε χώρα σύσκεψη στο γραφείο του Δημάρχου για το θέμα υδροδότησης της Κοινότητας Αγίας Βαρβάρας Κόνιτσας. Στη σύσκεψη εκτός του Δημάρχου συμμετείχαν ο αρμόδιος Αντιδήμαρχος Νικόλαος Τσιαλιαμάνης, ο Πρόεδρος της Κοινότητας Χαράλαμπος Λιάλιας και κάτοικοι της Κοινότητας. Παρευρέθηκε και ο εργολήπτης δημοσιών έργων κ. Αθανάσιος Κατής, ο οποίος είχε κατασκευάσει την υδρομάστευση και είναι γνώστης της κατάστασης.

Ο Πρόεδρος και οι κάτοικοι αναγνώρισαν, ότι δεν έπρεπε αυτό το θέμα να λάβει τις διαστάσεις που έλαβε και ότι θα έπρεπε από την πρώτη στιγμή να ενημερωθούν αρμοδίως.

Τα συμπεράσματα: όπως μας ενημέρωσε ο κ. Α. Κατής, η υδρομάστευση είναι κατασκευασμένη κατ΄ αυτόν τον τρόπο για λειτουργικούς λόγους (πράγμα το οποίο γνωρίζουν και οι παριστάμενοι κάτοικοι). Η μείωση της ποσότητας νερού οφείλεται στη μείωση της στάθμης του υδροφόρου ορίζοντα. Επιβάλλεται να γίνει σωστή διαχείριση του νερού αυτή την εποχή (διακοπή υδροδότησης τις νυχτερινές ώρες- μάλιστα και ο Πρόεδρος δέχτηκε ότι αυτή είναι η ενδεικνυόμενη λύση προς το παρόν και θα επιμεληθεί την εφαρμογή της).

Ως Δήμος θα επιδιώξουμε σε συνεργασία με τον Πρόεδρο και τους κατοίκους, που είναι γνώστες της περιοχής, να διερευνηθεί η δυνατότητα εύρεσης επιπρόσθετων λύσεων στο εγγύς μέλλον.

 Αναγνωρίστηκε από τους συμμετέχοντες στη σύσκεψη κατοίκους της Κοινότητας ότι ο Δήμος με την αρμόδια Υπηρεσία του και τον κ. Κατή προέβησαν στις απαραίτητες ενέργειες ελέγχου του δικτύου, από τον οποίο έλεγχο προέκυψε, ότι δεν υπάρχουν βλάβες στο δίκτυο.

Ο Δήμαρχος ευχαριστεί όλους τους παρευρισκόμενους στη σύσκεψη και θεωρεί ότι με διάλογο και ειλικρινή διάθεση συνεργασίας είναι δυνατό να λυθούν μικρά και μεγάλα προβλήματα.

Επιπλέον, ενημερώνουμε ότι την Παρασκευή 18-09-2020 έγινε έλεγχος της υδρομάστευσης και της δεξαμενής από τον Δήμαρχο, τον αρμόδιο Αντιδήμαρχο, τον κ. Κατή, τον Πρόεδρο της Κοινότητας Αγίας Βαρβάρας και κατοίκους της Κοινότητας. Διαπιστώθηκε από τον επιτόπιο έλεγχο ότι στη δεξαμενή εισρέουν πάνω από 70m³ (κυβικά μέτρα) νερού την ημέρα, με τα οποία υδροδοτούνται οι είκοσι ένας (21) συνδημότες μας, που διαμένουν στην Κοινότητα.

Από το Γραφείο Δημάρχου